Plaasaanvallers in spore gestuitArgieffoto: Reint Dykema Die polisie het ŉ 29-jarige man vasgetrek wat Vrydag vermoedelik by ŉ plaasaanval in die Gonubie-omgewing in die Oos-Kaap betrokke was. ŉ Vuurwapen is ook in sy besit gevind. Die verdagte was glo een van vier mans wat ŉ plaaswerker vasgebind het voordat hulle die plaashuis omstreeks 08:00 betree het. Die polisie het by navraag aan Maroela Media gesê dat die plaaseienaar, ŉ vrou, haarself in ŉ kamer in die huis toegesluit het om van die aanvallers weg te kom. Hulle het die deur probeer oopbreek en die vrou het skote deur die deur afgevuur. Die verdagtes het toe weggehardloop sonder om enigiets te steel. Na verneem word, is niemand beseer nie. Die polisie het glo kort daarna by die toneel aangekom waar die slagoffers ŉ beskrywing van die verdagtes gegee het. ŉ Soektog is in die omliggende gebied voortgesit en een verdagte is opgespoor. Die polisie soek steeds na die ander drie verdagtes. Sake van huisbraak en die besit van ŉ ongelisensieerde vuurwapen word tans ondersoek.